**Voľby do Študentskej rady vysokých škôl na KU**

**(informácie o navrhovaní kandidátov)**

Akademický senát Katolíckej univerzity v Ružomberku (ďalej len ,,AS KU“) na svojom 6. zasadnutí dňa 19. novembra 2024 vyhlásil riadne voľby do Študentskej rady vysokých škôl (ďalej len ,,ŠRVŠ“) za Katolícku univerzitu (ďalej len ,,KU“). V súlade s vnútorným predpisom ***Zásady volieb do ŠRVŠ za KU*** sa členom ŠRVŠ za KU stávajú **dvaja kandidáti** s najvyšším počtom získaných hlasov vo voľbách. Ďalší kandidáti v poradí sú považovaní za náhradníkov zostupne podľa počtu získaných hlasov. Pri rovnosti hlasov rozhoduje o poradí žreb univerzitnej volebnej komisie.

Riadne voľby sa uskutočnia **dňa 10. decembra 2024**.

Za organizáciu volieb, navrhovanie kandidátov a zabezpečenie volieb je zodpovedná univerzitná volebná komisia a volebné komisie fakúlt, ktoré zostavia jednotlivé akademické senáty fakúlt.

Za kandidáta vo voľbách do ŠRVŠ **môže byť navrhnutý každý študent KU** (v ktoromkoľvek stupni štúdia), ktorého štúdium nie je prerušené. Navrhnúť kandidáta má právo ktorýkoľvek študent KU prostredníctvom **návrhovej listiny**, ktorá je k dispozícii v elektronickej podobe na webovej stránke KU. Návrhovú listinu musí vlastnoručne podpísať navrhovateľ a rovnako aj navrhovaný kandidát a **do 5. decembra 2024** doručiť jedným z nasledovných spôsobov:

1. osobne predsedovi volebnej komisie – **Mgr. Annamária Adamčíková** – Filozofická fakulta, Hrabovská cesta 1B, kabinet F308.
2. elektronicky (farebne oskenovaný/odfotený originál podpísanej návrhovej listiny) na mailovú adresu predsedu univerzitnej volebnej komisie: **annamaria.adamcikova732@edu.ku.sk**
3. poštou na adresu predsedu univerzitnej volebnej komisie:

**Mgr. Annamária Adamčíková**

**Filozofická fakulta KU**

**Hrabovská cesta 1B**

**034 01 Ružomberok**

Návrhové listiny, ktoré budú doručené po 5. decembri 2024 nebudú akceptované. Návrhové listiny, ktoré nebudú obsahovať požadované údaje, budú považované za neplatné.